ADVANC ลบ 2.21% โบรกฯหั่นกำไรปี 63 มองค่าใช้จ่ายลงทุนสูง-แข่งขันรุนแรง
ADVANC ลบ 2.21% โบรกฯหั่นกำไรปี 63 ลง 3% มองค่าใช้จ่ายลงทุนเพิ่ม-แข่งขันรุนแรง
ADVANC ลบ 2.21% โบรกฯหั่นกำไรปี 63 ลง 3% มองค่าใช้จ่ายลงทุนเพิ่ม-แข่งขันรุนแรง
7 ก.พ. 2563

ผู้สื่อข่าวรายงานว่า ราคาหุ้น บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ล่าสุด ณ เวลา 16.12 น. อยู่ที่ระดับ199.50 บาท ปรับตัวลดลง 4.50 บาท หรือ 2.21% ด้วยมูลค่าการซื้อขาย 3.79 พันล้านบาท
โดย บล.ทิสโก้ ระบุในบทวิเคราะห์ฯแนะ”ถือ” ADVANC รายงานผลประกอบการปี 2562 ที่ 3.12 หมื่นล้านบาท และไตรมาส 4/62 ที่ 7.1 พันล้านบาท ต่ำกว่าคาด 13.8% จากที่คาดไว้ที่ 8.2 พันล้านบาท หากไม่รวมรายการพิเศษผลประกอบการจะอยู่ที่ 7.4 พันล้านบาท แต่ก็ยังต่ำกว่าที่คาด นอกจากนี้ ADVANC ยังได้ประกาศจ่ายเงินปันผลงวดครึ่งหลังของปี 62 ที่ 3.56 บาท/หุ้น รวมของเดิมคิดเป็นอัตราการจ่าย 70%
โดยรายได้ของ ADVANC เพิ่มขึ้น 2.6% จากช่วงเดียวกันเมื่อปีก่อนจากผู้ใช้บริการแบบ Prepaid ที่เพิ่มขึ้น 3.5 แสนราย และผู้ใช้บริการบรอดแบนด์ที่เพิ่มขึ้นเป็น 1 ล้านราย แต่ถูกชดเชยด้วย ARPU ที่ลดลง ด้านลูกค้า Postpaid มียอดชะลอตัวลงเป็นเพิ่มขึ้น 1.01 แสนราย และสังเกตได้ว่าการแข่งขันเพิ่มขึ้นจากกลุ่ม Prepaid เป็นหลัก
ทั้งนี้ ผลประกอบการที่ต่ำกว่าคาดมาจากค่าใช้จ่ายในการขายและบริหารที่เพิ่มขึ้น โดยมีอุปกรณ์ที่ล้าสมัย 330 ล้านบาท และการยืดอายุ Reward Point และผลตอบแทนพนักงานที่ครบรอบ 30 ปี เมื่อรวมกับฐานที่ต่ำแล้ว ทำให้ SG&amp;A เพิ่มขึ้น 26.4% สูงกว่าคาด 838 ล้านบาท ด้าน OPEX ของระบบเครือข่ายคงที่จากไตรมาสก่อน และจากช่วงเดียวกันเมื่อปีก่อน ทั้งนี้ ADVANC รอการประมูล 5G ก่อนที่จะเผยแผนการดำเนินงาน โดยมีมูลค่าที่เหมาะสม 220 บาท (DCF)
ด้าน บล.เคทีบี (ประเทศไทย) ระบุในบทวิเคราะห์ แนะ “ถือ” หุ้นบมจ.แอดวานซ์ อินโฟร์ เซอร์วิส (ADVANC) ให้ราคาเป้าหมายที่ 225 บาท โดย ADVANC ประกาศผลประกอบการไตรมาส 4/62 มีกำไรปกติที่ 8 พันล้านบาท ปรับตัวขึ้น 17% จากช่วงเดียวกันเมื่อปีก่อน, ลดลง 5% จากไตรมาสก่อน โดยกำไรลดลงเมื่อเทียบรายไตรมาส จากระดับการแข่งขันที่กลับมารุนแรงอีกครั้ง ส่งผลให้มีต้นทุนและค่าใช้จ่ายมากขึ้น
ขณะที่ได้ปรับประมาณการกำไรสุทธิปี 63-64 ลงจากเดิมเฉลี่ยราว -3% มาที่ 3.3 และ 3.4 หมื่นล้านบาทตามลำดับ บนสมมติฐานที่คาดระดับการแข่งขันจะคงอยู่ในระดับสูงต่อเนื่องในปีนี้
ขณะที่ระยะสั้นค่าใช้จ่ายในการลงทุนเพิ่มเติม รวมถึง investment cycle รอบใหม่สำหรับการลงทุน 5G และความเสี่ยงจากการแข่งขันที่รุนแรงยังเป็นความเสี่ยงกดดันผลประกอบการ
 
 
 